Súhrnný prehľad

Posúdenie vplyvu – digitalizácia cezhraničnej justičnej spolupráce

A. Potreba konať

V čom spočíva problém a prečo ide o problém na úrovni EÚ?

Ide o dva problémy: chýbajú digitálne nástroje, ktoré by plne podporovali I.spoluprácu medzi právnymi systémami v jednotlivých krajinách EÚ (cezhraničnú justičnú spoluprácu), a II.ľudia/organizácie nedokážu v prípade potreby využívať právne systémy v iných krajinách EÚ (chýbajú digitálne nástroje, ktoré by uľahčili prístup k spravodlivosti v cezhraničných prípadoch). V súčasnosti sa komunikácia v cezhraničných prípadoch uskutočňuje najmä na papieri. Ak keď digitálny komunikačný kanál existuje, používa sa len na dobrovoľnom základe. Elektronické podpisy a pečate sa nie všade uznávajú, keďže chýbajú schválené typy (t. j. jednoduché, zdokonalené alebo kvalifikované elektronické podpisy alebo pečate). Táto situácia má negatívny vplyv na súdy/príslušné orgány, ako aj na fyzické/právnické osoby zapojené do cezhraničných prípadov, pretože vedie k oneskoreniam, vyšším nákladom a zvýšenej administratívnej záťaži pri vybavovaní ich prípadov. Je to v rozpore aj so všeobecným trendom digitalizácie v modernom živote (najmä v súkromnom a komerčnom sektore), ktorý sa pod vplyvom pandémie COVID-19 ešte viac urýchlil.

Čo by sa malo dosiahnuť?

Všeobecným cieľom iniciatívy je zlepšiť prístup k spravodlivosti a efektívnosť cezhraničnej justičnej spolupráce vytvorením digitálneho komunikačného kanála, ktorý umožní účinné využívanie digitálnych nástrojov pri postupoch cezhraničnej justičnej spolupráce.

Aká je pridaná hodnota opatrenia na úrovni EÚ (subsidiarita)?

Cezhraničné záležitosti presahujú pôsobnosť vnútroštátnych právnych systémov, pretože vnútroštátne právne kroky nesmú prekračovať štátne hranice. Cieľ tejto iniciatívy sa preto nedá dosiahnuť dostatočne harmonizovaným spôsobom, ak budú členské štáty konať samostatne, a dosiahnuť ho možno len na úrovni Únie.

B. Riešenia

Aké sú rôzne možnosti na dosiahnutie týchto cieľov? Je niektorá z možností uprednostňovaná? Ak nie, prečo?

Existujú 2 hlavné možnosti – nelegislatívna možnosť a legislatívna možnosť s niekoľkými čiastkovými možnosťami. Nelegislatívna možnosť Komisia by prijala odporúčanie nabádajúce členské štáty, aby umožnili využívanie digitálnych nástrojov v rámci postupov cezhraničnej justičnej spolupráce. Komisia by okrem toho pokračovala v rozvoji existujúcich informačných systémov bez toho, aby stanovila právny základ pre ich používanie v cezhraničných prípadoch. Legislatívna možnosť Komisia by prijala nariadenie o používaní digitálnych nástrojov v rámci justičnej spolupráce a prístupu k spravodlivosti, ktorým by sa zároveň upravovala aj otázka platnosti a prijímania elektronických podpisov/pečatí a využívanie videokonferencie na pojednávaniach na diaľku v cezhraničných občianskych, obchodných a trestných veciach. Zaviedli by sa ustanovenia, ktorými by sa zabezpečilo prijímanie a právoplatnosť digitálnych dokumentov a vymedzili by sa požiadavky na ochranu údajov súvisiace s cezhraničnou komunikáciou. Čiastkové možnosti V rámci tejto legislatívnej možnosti boli identifikované tieto čiastkové možnosti: –dobrovoľné alebo povinné používanie digitálneho kanála na komunikáciu medzi súdmi/príslušnými orgánmi členských štátov a agentúrami pre spravodlivosť a vnútorné veci a orgánmi EÚ, ak je to relevantné; –dobrovoľné alebo povinné prijímanie elektronickej komunikácie od fyzických aj právnických osôb v cezhraničných prípadoch; –neregulovanie alebo regulovanie dôveryhodných služieb. Uprednostňovaná možnosť Legislatívna možnosť s týmito prvkami – povinné používanie digitálneho komunikačného kanála; povinné prijímanie elektronickej komunikácie od fyzických aj právnických osôb a regulácia dôveryhodných služieb.

Aké sú názory jednotlivých zainteresovaných strán? Kto podporuje ktorú možnosť?

Väčšina konzultovaných členských štátov a mimovládnych organizácií podporuje legislatívnu možnosť zahŕňajúcu povinné používanie digitálneho kanála medzi súdmi/príslušnými orgánmi a agentúrami SVV a orgánmi EÚ, ako aj povinnú elektronickú komunikáciu s fyzickými/právnickými osobami v rámci cezhraničných konaní. V cezhraničných prípadoch sa podporuje aj využívanie videokonferencie.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Iniciatíva by priniesla priame výhody fyzickým aj právnickým osobám (vrátane malých/stredných podnikov), ktorých sa dotýkajú rôzne právne nástroje EÚ, keďže má potenciál výrazne znížiť náklady na účasť v cezhraničných prípadoch a skrátiť trvanie konaní vďaka zrýchlenej komunikácii. Vďaka elektronickej komunikácii medzi súdmi/príslušnými orgánmi a s fyzickými/právnickými osobami sa vybavovanie prípadov zautomatizuje a dokumenty sa už nebudú musieť skenovať, tlačiť ani manuálne evidovať. Celkové odhadované ročné úspory ·Iniciatíva by prispela k zníženiu administratívnej záťaže. Celkové priemerné ročné úspory na úrovni EÚ sa odhadujú na 23 372 900 EUR v nákladoch na poštovné a 2 216 160 EUR v nákladoch na papier, čo predstavuje spolu 25 589 060 EUR. ·Fyzické a právnické osoby ušetria 4 098 600 EUR na poštovnom a 388 800 EUR na výdavkoch na papier. ·Trvanie prípadov – keďže sa bude odosielať menej dokumentov, priemerný čas na odosielanie sa skráti na 0, čo povedie k celkovému ročnému skráteniu trvania konaní o 15 389 999 dní. ·Pokiaľ ide o priemerný čas na odoslanie, fyzické a právnické osoby získajú 2 700 000 dní. ·Pokiaľ ide o spracovávanie na úrovni súdu/príslušného orgánu, ušetrí sa pracovná sila zodpovedajúca 874 človekorokom. ·Pokiaľ ide o papier, ušetrí sa 181 448 100 listov štandardného papiera na tlač (s rozmerom A4 a s gramážou 80 g), pričom na fyzické a právnické osoby bude z toho pripadať 31 833 000 listov papiera. Určité kategórie podnikov by zaznamenali pozitívne hospodárske vplyvy: poskytovatelia poradenských služieb v oblasti IT; výrobcovia videokonferenčných zariadení a iných zariadení na diaľkovú komunikáciu; poskytovatelia internetových a telekomunikačných služieb; poskytovatelia cloudových úložísk a poskytovateľov archivačných služieb. V prípade týchto podnikov sa očakáva zvýšenie ich príjmov. Bezpapierová komunikácia má bez nákladov na tlač a na poštovné menšiu uhlíkovú stopu (napr. o 50 % až 90 % menej na jednotku v porovnaní s rovnocennou štandardnou poštou). Vďaka využitiu videokonferencie nebudú musieť účastníci cezhraničných konaní cestovať – videokonferenciou sa vyprodukuje len 7 % emisií uhlíka spojených s fyzickými stretnutiami.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Celkové jednorazové náklady na rozšírenie systému eEDES a informačných systémov na doručovanie dokumentov/vykonávanie dôkazov na plný rozsah pôsobnosti uprednostňovanej (legislatívnej) možnosti by počas 5 rokov predstavovali 18 700 000 EUR. To bude znamenať investície vo výške 3 740 000 EUR ročne. Každoročné opakujúce sa náklady (na údržbu a podporu), ktoré súvisia s prevádzkou informačného systému na úrovni EÚ27, sa odhadujú na 8 100 000 EUR, čo zodpovedá trom osoborokom/členský štát x 100 000 EUR.

Aký je vplyv na MSP a konkurencieschopnosť?

Skrátenie dĺžky konania a zníženie nákladov na konanie by podnikom EÚ vrátane malých/stredných podnikov (MSP) prinieslo hmatateľné výhody. Tieto spoločnosti by okrem toho profitovali z väčšej právnej istoty a dokázali by lepšie presadzovať svoje práva v prípade, že pôsobia v iných krajinách EÚ.

Očakáva sa významný vplyv na štátne rozpočty a verejnú správu?

Nie. Prevádzkovanie informačného systému poskytnutého Európskou komisiou si bude vyžadovať opakované náklady, ktoré budú predstavovať menej ako 300 000 EUR ročne na členský štát.

Očakávajú sa iné významné vplyvy?

Iniciatíva bude mať pozitívny vplyv na základné práva a digitálny jednotný trh, pretože sa ňou skráti dĺžka súdnych konaní a vo všeobecnosti sa zvýši používanie digitálnych nástrojov.

Proporcionalita?

Uprednostňovaná možnosť by si nevyžadovala prijatie opatrení, ktoré by zaťažili členské štáty nad rámec toho, čo je potrebné na dosiahnutie cieľov tejto iniciatívy. Národné vlády členských štátov by museli zaviesť len opatrenia, ktorými sa zabezpečí zriadenie a fungovanie digitálnych nástrojov na komunikáciu v cezhraničných prípadoch.

D. Nadväzné opatrenia

Kedy sa táto politika preskúma?